Twee van SA doodstraf opgelê: Families se laaste hoopDeon Cornelius. Foto: Facebook Die families van twee Suid-Afrikaners wat in Maleisië die doodstraf opgelê is, se hoop is nou op die Suid-Afrikaanse regering om in te gryp en te versoek dat die vonnisse na tronkstraf omgeskakel kan word. Deon Cornelius (31) en Letitia Bosman (26) is albei in twee aparte voorvalle in 2013 in hegtenis geneem nadat dwelms in hul bagasie gevind is. Cornelius is in Januarie 2015 en Bosman in Februarie 2015 die doodstraf opgelê. Cornelius het onlangs sy finale appèlsaak verloor, maar Bosman het nog ’n laaste kans om te appelleer. Die twee het mekaar nie voor hul inhegtenisnemings geken nie, maar het mekaar gedurende hul onderskeie hofverskynings in Maleisië ontmoet en bied nou vir mekaar ondersteuning deur briewe uit die tronk aan mekaar te skryf. Beide Cornelius en Bosman se ma’s het Donderdag aan Maroela Media gesê hulle verneem die departement van internasionale betrekkinge en samewerking (Dirco) het deur die amptelike diplomatieke kanale die Maleisiese regering versoek om die twee se doodsvonnisse na tronkstraf om te skakel. Volgens Ria Zeelie, Cornelius se ma, het al Cornelius se appèlsake ná sy vonnisverhoor misluk, maar sal hy nou aan koning Sultan Muhammad V skryf om kwytskelding te versoek. “Hy het ŉ prokureur daar wat hom met die regsprosesse gehelp het, maar die prokureur het gesê hy mag hom nie met sy versoek aan die koning help nie. Deon moet self die brief vir die koning skryf en vra vir versagting,” het Zeelie gesê. Zeelie het haar seun voor sy inhegtenisneming laas gesien. “Dirco sê ons mag hom nie besoek nie. Ek het die man met wie ons by Dirco praat gevra of ek Deon kan gaan sien om hom te groet indien sy versoek om kwytskelding afgekeur word en die doodsvonnis word deurgevoer, toe het hy net vir my gesê hy weet nie,” het sy gesê. Sy sê sy praat wel ongeveer twee keer ŉ week telefonies met Cornelius. “Hy sê dit gaan goed met hom en die omstandighede in die tronk waar hy nou is, is beter as die tronk waar hy eers was. Hy probeer maar kop bo water hou. Dit sal net soveel beter wees as hy sy tronkstraf hier in Suid-Afrika kan uitdien, dan kan ek hom ten minste besoek. Hy sê ook dit voel nie vir hom die moeite werd om vir die res van sy lewe daar in die tronk te sit en hy kan nooit vir my en die res van die familie sien of ons net ŉ drukkie gee nie.” Elsie Bosman, Letitia se ma, sê haar dogter kan haar nou tot die federale hof in Maleisië wend om teen haar doodsvonnis te appelleer. Bosman het ook nie haar dogter sedert haar inhegtenisneming gesien nie, omdat dit vir haar finansieel nie moontlik is om haar te besoek nie. “As ek met haar op die telefoon praat, klink dit darem asof sy positief is. Maar miskien klink sy maar net positief om my te laat beter voel,” sê sy. Sy sê Letitia word in die gevangenis waar sy nou is amper heeldag toegesluit en kry net ŉ halfuur in die oggend om buite rond te loop en ŉ halfuur in die middag om in die binnehof van die tronk te beweeg. “Ai, en my kind was nog altyd so lief vir die natuur,” sê sy. “Ek kan nie eens foto’s van haar kry nie. As sy in Suid-Afrika is, kan ek haar darem net besoek. Dis is baie moeilik. Die eerste jaar nadat sy in hegtenis geneem is, was hel. Maar die Here hou my staande.” Nelson Kgwete, woordvoerder van Dirco, het nie op versoeke vir kommentaar reageer nie.